1952ءتام چھُ کلہُم کٲشرِ شٲعری منز مہجورُے سُہ گۅڈنیُک شٲعر ییمۍ زنانن مُتعلق زٕاہم وژَن لیکھۍ ، گریسۍ کو ر تہٕ کٲشِر زنانہٕ۔ یہ وَنُن تہ چھُ منٲسب زِ واریہو کٲشرٮ۪و شٲعر و لیکھۍ زنانن متعلق واہیات۔ "مکرِ زن ‘ ‘ نٲوۍ چھے اَسہ نِش کٍژٕ مثنوی چالہ نظمہٕ ، یِمن منز زنانَن ہٕندۍ فقط عٲب دٲیراونہٕ آمٕتۍ چھِ تہٕ شٲعرن چھُنہٕ زنانہ ہٕندِ حسُنُک اکھ تہ پہلو باتہ آمُت، تہندِ اہمیتکہ احساسٕچ ٲس توتہ کتھا! مثالے اکبر بٹ بڈگٲمۍ سٕنز "مکرِ زَن " نظم بوٗزِتھ گو عبدالاحد آزاد شرمندٕ ۔تمٔۍ چھُ لیوٗکھمُت زِ واہیات آسنہٕ سببہٕ کور نہٕ مے اَمہ نظمہ ہُندنمونہٕ تہ درٕج۔ یِتھے پٲٹھۍ چُھ غلام محمد آخون اسلام آبٲدۍ سٕنز نظم"مکرزَن" تہ کٲشرٮ۪ن زَنانن ہٕنزِ شرمدٲری پٮ۪ٹھ اَکھ یچھ حملہٕ ۔ گریسۍ کو ر تہٕ کٲشِر زنانہٕ وژن لیکھِتھ دیُت مہجور ن اکھ نوٮ۪ر تہٕ تِمن کتھن کُن پھرُن سون ظۅن یِم اوتام تُلہٕ نے آسہٕ نہٕ آمژٕ۔